KOHTUJURISTI ETTEPANEK

JULIANE KOKOTT

esitatud 17. märtsil 2005( )

Kohtuasi C‑107/04

Comité Andaluz de Agricultura Ecológica

versus

Administración del Estado

(Tribunal Supremo eelotsusetaotlus)

Eelotsusetaotlus – Määrus (EMÜ) nr 2092/91 – Toodete märgistamine tähistega „biológico” ja „bio”, kuigi nad ei ole toodetud määruses (EMÜ) nr 2092/91 ette nähtud tootmismeetodite kohaselt





I. Sissejuhatus

1. Tribunal Supremo eelotsusetaotlus käsitleb nõukogu 24. juuni 1991. aasta määruse (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta( ) tõlgendamist.

2. Vastavalt Hispaania 11. mai 2001. aasta õigusaktile Real Decreto nr 506/2001( ) (edaspidi „kuninga dekreet nr 506/2001) võib Hispaanias kasutada tähiseid „biológico” ja „bio” ka selliste toodete märgistamiseks, mis ei ole toodetud määruse nr 2092/91 eeskirjade kohaselt mahepõllundusmeetodil. Comité Andaluz de Agricultura Ecológica (Andaluusia Mahepõllunduse Komitee, edaspidi „Comité Andaluz”) esitas Tribunal Supremo’le selle õigusnormistiku suhtes hagi. Eelkõige on hagiavalduses leitud, et nimetatud normistik ei ole kooskõlas määrusega nr 2092/91. Tribunal Supremo soovib nüüd Euroopa Kohtult vastust küsimusele, kas Hispaania õigusnormistik on määrusega vastuolus.

II. Õiguslik raamistik

A. Ühenduse õigus

3. Määruse nr 2092/91 asjakohaseid sätteid on korduvalt muudetud, viimati nõukogu 24. veebruari 2004. aasta määrusega (EÜ) nr 392/2004, millega muudetakse määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta( ) ja 1. mail 2004 kehtima hakanud ühinemisaktiga( ).

4. Määruse nr 2092/91 artiklis 2 on sätestatud:

„Käesolevas määruses peetakse toodet mahepõllundusmeetodile viitava märgisega tooteks juhul, kui märgistamisel, reklaamimisel ja äridokumentides kasutatakse selliste toodete, nende koostisosade või söödatooraine märgistamisel igas liikmesriigis kasutuselolevat märgist, mis teatab ostjale, et kõnealune toode, selle koostisosad või söödatooraine on valmistatud vastavalt artiklis 6 ettenähtud tootmiseeskirjadele, ning eelkõige sellisel juhul, kui kasutatakse üht või mitut järgmist tähist või nende tavapärast tuletist (bio-, öko- jne) või diminutiivi, kui nendega ei tähistata toiduaines või söödas sisalduvaid põllumajandustooteid või kui nendel selgesti puudub seos tootmismeetodiga:

– hispaania keeles: ecológico,

– tšehhi keeles: ekologické

– taani keeles: økologisk,

– saksa keeles: ökologisch, biologisch,

– eesti keeles: mahe või ökoloogiline,

– kreeka keeles: βιολογικό,

– inglise keeles: organic,

– prantsuse keeles: biologique,

– itaalia keeles: biologico,

– läti keeles: bioloġiskā,

– leedu keeles: ekologiškas,

– ungari keeles: ökológiai,

– malta keeles: organiku,

– hollandi keeles: biologisch,

– poola keeles: ekologiczne,

– portugali keeles: biológico,

– slovaki keeles: ekologické,

– sloveeni keeles: ekološki,

– soome keeles: luonnonmukainen,

– rootsi keeles: ekologisk.”

5. Määruse nr 2092/91 artikli 5 lõigetes 1 ja 3 on sätestatud tingimused, millele toode peab vastama selleks, et tema märgistamisel või reklaamimisel võiks viidata mahepõllundusmeetodile.

6. Määruse nr 2092/91 artikli 5 lõike 3 alapunktis a on ette nähtud üleminekusäte juba registreeritud kaubamärkidele.

B. Siseriiklik õigus

7. Hispaania Kuningriigis reguleeris mahepõllundusmeetodil tootmist ja põllumajandustoodete ja toiduainete märgistamist esialgu 22. oktoobri 1993. aasta Real Decreto nr 1852/1993( ) (edaspidi „kuninga dekreet nr 1852/1993”). Dekreedi artikli 3 lõike 1 kohaselt oli toode igal juhul märgistatud mahepõllundustootena siis, kui selliste toodete või nende koostisosade märgistamisel, reklaamimisel või äridokumentides kasutatakse tähist „ecológico”. Lisaks sellele oli artikli 3 lõikes 1 sätestatud, et kasutada võib ka järgmisi tähiseid: „obtenido sin el empleo de productos químicos de síntesis“ (toodetud sünteetilis-keemilisi aineid kasutamata), „biológico” (bioloogiline), „orgánico” (mahe), „biodinámico” (biodünaamiline) ning ka tähiseid „eco” (öko) und „bio” (bio).

8. Kuninga dekreeti nr 1852/1993 muudeti kuninga dekreediga nr 506/2001. Uues sõnastuses artikli 3 lõikes 1 on sätestatud:

„Määruse (EMÜ) nr 2092/91 artikli 2, määruse (EÜ) nr 1804/1999 sõnastuses, kohaselt peetakse toodet mahepõllundusmeetodile viitava märgisega tooteks juhul, kui märgistamisel, reklaamimisel ja äridokumentides kasutatakse selliste toodete, nende koostisosade või söödatooraine märgistamisel tähist „ecológico” või selle esimest silpi „eco” üksinda või toote nime, koostisosa või kaubamärgi osana.”

9. Seega vastavalt kuninga dekreedile nr 506/2001 ei märgistata Hispaanias tähistega „biológico” ja „bio” enam ainult mahepõllundustooteid.

III. Asjaolud ja eelotsuse küsimused

10. Pärast kuninga dekreedi nr 506/2001 avaldamist, millega muudeti kuninga dekreeti nr 1852/1993, esitas Comité Andaluz tühistamishagi Tribunal Supremo’sse ning taotles kunina dekreedi nr 506/2001 tühistamist.

11. Tribunal Supremo teatel võivad Hispaania õiguse kohaselt tühistamishagi esitada need füüsilised ja juriidilised isikud, kelle huve üldkohustusliku sätte väljaandmine puudutab. Kui üldkohustuslik säte on kas formaalsete või sisuliste puuduste tõttu õiguskorraga vastuolus, tühistatakse ta erga omnes kehtiva mõjuga.

12. Comité Andaluz põhjendab tühistamishagi esitamist peamiselt sellega, et uus kuningak dekreet on määrusega nr 2092/91 vastuolus.

13. Tribunal Supremo esitas 1. detsembri 2003. aasta määrusega Euroopa Kohtule järgmised eelotsuse küsimused:

„1) „Kas [määrus nr 2092/1991], täiendatud [määrusega nr 1804/1999], käsitleb tähiseid „biológico” ja „ecológico” ning nende tuletisi „bio” ja „eco” kõikides liikmesriikides märgistena, mis teavitavad ostjat sellest, et toode või selle koostisosad on valmistatud mahepõllundustootmise eeskirjade kohaselt?

2) Kas [määruse nr 2092/1991], täiendatud [määrusega nr 1804/1999], kohaselt võib tähiseid „biológico” ja „ecológico” ning nende tuletisi „bio” ja „eco” kõikides liikmesriikides kasutada vaid nende toodete märgistamisel, mis on valmistatud selle määrusega kehtestatud mahepõllundustootmise nõuete kohaselt?

3) Kas [määruse nr 2092/1991], täiendatud [määrusega nr 1804/1999], artikli 2 kohaselt võib tähist „ecológico” ja selle tuletist „eco” hispaania keeles kasutada vaid toodete puhul, mis on saadud selle määrusega kehtestatud mahepõllundustootmise nõuete kohaselt, selliselt, et ühenduse õigusnormidega võib olla kooskõlas tähise „biológico” ja selle tuletise „bio” kasutamine muudel kui mahepõllundusmeetodil saadud toodetel, kui selle tähise ja tema tuletise kasutamine on nad muutnud liigitähisteks ja ­tuletisteks, mis Hispaanias ei tähista toiduaineid, millel on kindlaksmääratud mahepõllundusmeetodile omased tunnused?”

14. Pärast määruse nr 392/2004 väljaandmist selgitas Tribunal Supremo Euroopa Kohtu küsimuse peale, et kuninga dekreedi kehtivuse üle otsustamisel peab tema otsus rajanema määruse nr 2092/91 kehtival redaktsioonil. Seepärast ei saa vastus eelotsusetaotlusele piirduda ainult määrusega nr 2092/91 määruse nr 1804/1999 sõnastuses, vaid arvestama peab ka hilisemate muudatustega.

IV. Õiguslik hinnang

15. Eelotsuse küsimused esitanud kohus taotleb oma küsimustega määruse nr 2092/91 artikli 2, määruse nr 392/2004 sõnastuses, tõlgendamist. Kohus tahab sisuliselt teada, kas määrusega on kooskõlas tähise „biológico” ja selle esimese silbi „bio” kasutamine selliste toodete märgistamiseks, mis ei ole vastavuses määruses esitatud nõuetega.

16. Määruse nr 2092/91 artiklis 2 on reguleeritud see, millal toote märgistamine viitab selle tootmisele mahepõllundusmeetodil. Määruse nr 2092/91 artiklis 5 on sätestatud, millised tingimused peavad toote tootmisel mahepõllundusmeetodil olema täidetud selleks, et tootel võiks olla mahepõllundusmeetodil tootmisele viitav tähis. Niisiis võib mahepõllundusmeetodil tootmisele viitavat tähist kasutada ainult toodetel, mille tootmine vastab määruses nr 2092/91 määratletud tingimustele.

17. Vastavalt kuninga dekreedile 506/2001 võib tähistega „biológico” või „bio” märgistada ka neid tooteid, mis ei vasta määruses nr 2092/91 määratletud tingimustele.

18. Seda, millal võib toodet märgistada kui mahepõllundusmeetodil toodetut, reguleerib määruse nr 2092/91 artiklis 2, määruse nr 392/2004 sõnastuses, üldine definitsioon, mida täiendab erinevates keeltes nimekiri konkreetsetest tähistest. Määruse nr 2092/91 artiklis 2 on mahepõllundustoodete märgistamiseks nimetatud hispaania keeles ainult tähist „ecológico”, aga mitte sõnaselgelt tähiseid „biológico” või „bio”.

19. Seega on eelotsusetaotluse esitanud kohtul tekkinud küsimus, kas määruse nr 2092/91 kohaselt viitavad mahepõllundusmeetodil tootmisele ka sellised tähised, mida artiklis 2 ei ole vastavas keeles, käesoleval juhtumil hispaania keeles, otseselt nimetatud, kuid mis on ametlikeks tähisteks teistes keeltes.

20. Artikli 2 üldise definitsiooni kohaselt peetakse toodet mahepõllundusmeetodile viitava märgisega tooteks juhul, kui

„toote [...] kirjeldamiseks [kasutatakse] tähiseid, teatamaks ostjale, et kõnealune toode [...] on valmistatud kooskõlas artiklis 6 ettenähtud tootmiseeskirjadega.”

See üldine definitsioon lähtub seega peamiselt sellest, kuidas tarbija teabest aru saab.

21. Definitsioonile järgnev täpsem selgitus nimetab keelte kaupa ükskuid tähiseid, mille kasutamine – nagu ka nende tavaliste tuletiste või lühendite kasutamine – viitab sellele, et toode on toodetud mahepõllundusmeetodil.

22. Seejuures on määruse nr 392/2004 sõnastuses otsesõnu öeldud, et ühes keeles nimetatud tähis ei viita tootmisel kasutatud mahepõllundusmeetodile mitte ainult selles keeles, vaid kõigis ametlikes ühenduse keeltes:

„[...] Eelkõige kasutatakse järgmisi tähiseid või nende tavalisi tuletisi (nagu bio, ökö jne) või lühendeid, kas üksikult või kombineerituna, kogu ühenduses ja kõigis ühenduse keeltes( ) kui mahepõllundusmeetodile viitavaid [...].”

Erinevates ühenduse keeltes artiklis 2 nimetatud tähised kehtivad seega kõikides liikmesriikides ning ka tõlkes teistesse ametlikesse ühenduse keeltesse. Samal seisukohal on ka Hispaania ja Prantsusmaa valitsus.

23. Taande „hispaania keeles” all ei ole küll nimetatud tähist „biológico”, mis sisaldaks ka tuletist „bio”, vaid nimetatud on ainult tähis „ecológico”. Siiski sisaldab nimekiri saksa ja hollandi keeles tähist „biologisch”, prantsuse keeles „biologique”, kreeka keeles „βιολογικό”, itaalia keeles „biologico”, läti keeles „biologiskā” ja portugali keeles „biológico”. Seepärast on määruse nr 2092/91 artikli 2 kohasel tähise „bioloogiline” ja tema tuletise „bio” tõlge kehtiv kõikides ametlikes ühenduse keeltes ning kõikides liikmesriikides, märgistamaks mahepõllundusmeetodil toodetud toodet. Määruse nr 2092/91 artiklis 2 on seega määratletud, kuidas saab tarbija sellest tähisest aru.

24. Järelikult kehtivad ka hispaania keeles tähised „biológico” ja „bio” viitena mahepõllundusmeetodile.

25. Määruseandja tahe oli anda kaitse kogu ühenduses isegi ainult ühes liikmesriigis mahepõllundustoodete märgistamiseks kasutatavale tähisele. Määruse nr 2092/91 artikli 2 kehtiv sõnastus pärineb määrusest nr 392/2004. Määruse nr 392/2004 teise põhjenduse kohaselt kaitstakse tähiste tavalisi tuletisi või lühendeid sõltumata kasutatavast keelest. Euroopa Parlamendi ettekandja tõi selgelt esile, et artikli 2 uue redaktsiooni eesmärk on välistada tähise „bio” kasutamise nende toodete märgistamisel, mis ei ole toodetud mahepõllundusmeetodil.( )

26. Ka määruse nr 2092/91 eesmärk ning ühisturu põhimõte, mida teisese õiguse tõlgendamisel kooskõlas EÜ asutamislepinguga tuleb arvestada, kinnitavad tuletise „bio” kui mahepõllundusmeetodile viitava tähise kasutamist kogu ühenduses.

27. Määruse nr 2092/91 eesmärk on mahepõllumajanduse edendamine. Selle eesmärgi saavutamiseks soovitakse esiteks kaitsta tarbijat eksitavate tähiste eest. Tarbijal peab olema võimalik mahepõllundustooteid kergesti eristada. Teiseks aga tahetakse määrusega takistada kõlvatut konkurentsi mahepõllundusmeetodil tootvate tootjate kahjuks. Mahepõllundusmeetodi eeskirjade kohaselt toodetud tooteid tuleb kaitsta konkurentsi eest odavamate, tavalisel põllumajandusmeetodil toodetud toodetega.( )

28. Nende eesmärkidega oleks vastuolus see, kui sama tähist, näiteks tähist „bio”, kasutatakse ühes liikmesriigis ainult mahepõllundustoodete märgistamiseks, teises liikmesriigis aga on see tähis jäetud kaitseta. Kui tähis „bio” oleks ainult mõningates ühenduse keeltes kaitstud kui mahepõllundusmeetodile viitav tähis, siis võiksid tarbijad, tehes sisseoste teises liikmesriigis või ostes teistes keeltes turustatavaid tooteid, teha eksliku järelduse, et need on mahepõllundustooted. Ka piiriüleste kaubandussuhete puhul peaksid mahepõllundustooted otseselt konkureerima odavamate, tavalisel põllumajandusmeetodil toodetud toodetega.

29. Sellega ei oleks ohustatud mitte ainult määruse eesmärk, mille kohaselt tuleb takistada kõlvatut konkurentsi. Sellised erinevused tähiste kaitsel võiksid lisaks takistada ka ühendusesisest mahepõllundustoodete kaubandust. Seevastu ühtse kogu ühendust hõlmava kaitsega ei ole kõrvaldatud mitte ainult võimalikud takistused kaupade vabale liikumisele, vaid lisaks toetatakse ka ühtse mõistete süsteemi kujunemist ühenduses, mis omakorda edendaks kauplemist mahepõllundustoodetega.

30. Niisiis kinnitavad määruse nr 2092/91 artikli 2 tekkelugu ja teleoloogiline tõlgendamine seda, et iga üksikus keeles nimetatud tähis ning nende tuletised kehtivad määruse kohaselt kogu ühenduses ning vastavates tõlgetes kui mahepõllundusmeetodile viitavad.

31. Ühenduse õigus ei välista siiski eranditult ühes ametlikus ühenduse keeles mahepõllundusmeetodile viitava tähise kasutamist teises ametlikus ühenduse keeles nende toodete märgistamiseks, mida ei ole toodetud mahepõllundusmeetodil.

32. Nii on määruse artiklis 2 sõnaselgelt lubatud kasutada ühes ametlikus ühenduse keeles kaitstud tähist, kui sellega „ei tähistata toidu- või söödaaines sisalduvaid põllumajandustooteid või kui […] selgesti puudub seos tootmisviisiga”.

33. Seega kui puudub oht, et ühe liikmesriigi tarbijad seostaksid teise liikmesriigi keeles mahepõllundusmeetodile viitavat tähist või selle tõlget mahepõllundustoodetega ja seega puudub nende segamini ajamise oht, võib seda mõistet või mõiste tõlget kasutada esimeses liikmesriigis ka toodete jaoks, mis ei ole toodetud mahepõllundusmeetodil. Seda erandit võib kohaldada näiteks eesti keeles nimetatud tähisega seoses („mahe”, mida saksa keelde saab tõlkida vastega „mild”).

34. Eelotsusetaotluse esitanud kohtu ülesanne on määratleda, kas on kindel, et tähised „biológico” ja „bio” ei tekita Hispaania tarbijas mingeid seoseid mahepõllundusmeetodil tootmisega.

35. Eelotsuse küsimused esitanud kohtule võib selle küsimuse vastamiseks anda siiski mõningaid pidepunkte, mida peaks kaaluma.( ) Esiteks võib otsust langetades arvestada seda, et kuninga dekreedi nr 1852/1993 varasemas redaktsioonis oli määruses sätestatu kohaselt toodetud toodete märgistamiseks lisaks tähisele „ecológico” sõnaselgelt nimetatud ka tähiseid „biológico” või „bio”. Kui juba Hispaania seadusandja võrdsustas tähised „biológico” või „bio” tähistega „ecológico” ja „eco”, siis võib lähtuda sellest, et ka Hispaania tarbija saab neist samamoodi aru. Võib nimelt eeldada, et seadusandja toetus nimetatud õigusakti vastu võttes tarbijate hulgas levinud arusaamale ning lisaks sellele soodustas õigusakt omakorda selle arusaama kinnistumist või vähemalt levimist.

36. Sellise järeldusega ei ole vastuolus asjaolu, et kuninga dekreedi varasem redaktsioon kehtis ainult taimsete toodete suhtes. Kui tähised „bio” ja „biológico” viitavad mõnede toodete juures nende tootmisele määruses ette nähtud meetodil, siis võib eeldada, et tarbija eeldab ka teiste toodete juures samasugust tootmismeetodit ning seega võib nende tähiste kasutamine olla eksitav.( )

37. Ka kuninga dekreedi põhikohtuasjas vaidlustatud muudatus ei ole vastuolus järeldusega selles suhtes, millist mõju avaldab Hispaania seaduse tekst Hispaania tarbija arusaamale. Ühest küljest kehtivad veel regionaalsed õigusaktid, mis jätkuvalt kindlustavad tarbija usaldust tähiste „bio” ja „biológico” tähenduse vastu. Teisest küljest ei saa teha vastupidist järeldust selle kohta, et ühe õigusakti tühistamine toob ilma pikemata kaasa tarbijate arusaamade muutumise seoses nende tähiste kasutamisega. Vähemalt teatud aja jooksul on tarbijate ootused vastavuses varasemate õigusnormidega. Teatud tähiste kaitse äkilise tühistamisega kaasneb paratamatult tarbija eksitamise oht. See oleks õigustatud ainult juhul, kui oleks tingimata kindel, et tarbija ei seosta kaitsest ilma jäänud tähiseid toodetega, mis on toodetud määruses sätestatud meetodil.

V. Ettepanek

38. Neil põhjustel teen Euroopa Kohtule ettepaneku vastata Tribunal Supremo esitatud eelotsuse küsimustele järgmiselt:

1. Nõukogu 24. juuni 1991. aasta määruse nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, nõukogu 24. veebruari 2004. aasta määruse (EÜ) nr 392/2004 sõnastuses, kohaselt tuleb tähiseid „bioloogiline” ja „ökoloogiline” ning nende tuletisi „bio” ja „öko” kasutada kõikides liikmesriikides ja vastavates tõlgetes teistesse ametlikesse ühenduse keeltesse, st hispaania keeles tähiseid „biológico” ja „ecológico” ning samuti „bio” ja „eco” põhimõtteliselt ainult nende toodete märgistamiseks, mis on toodetud selles määruses sätestatud mahepõllundusmeetodil tootmise eeskirjade kohaselt.

2. Artiklis 2 nimetatud tähist teise ametlikku ühenduse keelde tõlkides võib määruse nr 2092/91 artikli 2 kohaselt tähist kasutada muude kui mahepõllundusmeetodil toodetud toodete tähistamiseks ainult juhul, kui tõlgitud tähisel puudub keeles, millesse tõlgitakse, selgelt seos mahepõllundusmeetodil tootmisega.